kardosdrur/scandi-wiki huggingface dataset:
M/S King Seaways

King Seaways er en cruisefærge ejet og drevet af DFDS. Skibet er i fast rutefart mellem IJmuiden vest for Amsterdam i Holland og North Shields 13 km øst for Newcastle i England. Hun byggedes i 1987 som Nils Holgersson af Schichau Unterweser-værftet i Bremerhaven til TT Line. I perioden 1993-2006 hed skibet Val de Loire og sejlede på Den engelske Kanal for Brittany Ferries. DFDS købte skibet i 2006 og døbte hende King of Scandinavia, og hun var da malet hvid lige som de øvrige cruisefærger i DFDS Seaways-flåden. I 2011 omdøbtes hun til sit nuværende navn, og skroget og skorstenen maledes mørkeblå lige som DFDS' øvrige flåde.

Historie 
Skibets bestiltes af det svenske rederi TT-Line i midtfirserne og fik navnet Nils Holgersson. Skibet var søsterskib til den lidt ældre Peter Pan. Begge skibe var de hidtil største, der havde sejlet for TT-Line, da de sattes i drift på ruten mellem Trelleborg og Travemünde. Nils Holgersson solgtes til Sweferry i 1992 men forblev på den eksisterende rute.

I januar 1993 købte Brittany Ferries skibet og ombyggede det indvendigt med nyt interiør og udvendigt med en mere strømlinet forreste overbygning. Skibet omdøbtes til Val de Loire og sattes i fast rutefart på Den engelske Kanal mellem England og Frankrig. I november 2005 solgtes hun til DFDS. Som Val de Loire sejlede hun for sidste gang mellem Portsmouth og Cherbourg den 20. februar 2006.

I februar 2006 omdøbtes hun til King of Scandinavia og var det tredje skib i DFDS' historie til at bære det navn. Mellem den 2. og 11. marts 2006 ombyggedes hun i IJmuiden og sattes derefter ind mellem Newcastle og IJmuiden/Amsterdam, hvor hun indtil maj 2007 samsejlede med Queen of Scandinavia. Herefter samsejlede hun med søsterskibet Princess Seaways. I 2011 omdøbtes hun til King Seaways.

Uheld 
Den 28. december 2013 kl. 23 blev skibet ramt af en brand i en kahyt, da skibet befandt sig 50 km fra den engelske kyst. Ifølge DFDS var der 946 passagerer og 127 besætningsmedlemmer om bord. 15 passagerer og otte besætningsmedlemmer blev undersøgt for røgforgiftning af en læge om bord, og to passagerer og fire besætningsmedlemmer blev fløjet i land med helikopter for yderligere lægehjælp. Skibet kunne for egen kraft returnere til Newcastle, hvor det ankom kl. 05 om morgenen den 29. december 2013. En passager tilbageholdtes mistænkt for at have påsat branden.

Galleri

Referencer

Eksterne henvisninger 
 DFDS Seaways' hjemmeside (på engelsk)
 The Ferry Site's side om King Seaways, Val de Loire og Nils Holgersson

Cruisefærger
DFDS
Skibe bygget i Tyskland
Færger i Nordsøen
Doktorfisk

Doktorfisk (Garra rufa) er en type fisk, som stammer fra Tyrkiet, hvor de lever i flodsystemer og varme kilder. De er blevet integreret i mange spa-faciliteter, hvor de spiser huden hos patienter med psoriasis, eksem, tør eller hård hud samt andre hudsygsomme. Behandling med doktorfisk har vist at mildne symptomerne ved psoriasis, men det er ikke en kur mod sygdommen.

Doktorfiskene har et enzym kaldet diathanol i deres spyt, som efterlades som en hinde på huden efter en fiskespa behandling og dette enzym er med til at gøre fødderne bløde samt nedsætte den hurtige celledeling
.

Karpefamilien
Sundhed
Adolph Friedrich Vollmer

Adolph Friedrich Vollmer (17. december 1806 i Hamborg – 12. februar 1875 på Sindssygehospitalet Friedrichberg sammesteds) var en tysk landskabsmaler og grafiker. Han og hans samtidige, maleren Christian Morgenstern, var foregangsmænd i Hamborg for den tidlige realisme.

Levnedsløb 
Han var søn af en regnskabsfører hos en købmand i Hamborg, og han voksede op under ydmyge kår.
Han var fast besluttet på at blive maler på trods af sin fars ønsker. Han blev elev hos Suhr-brødrene, som ejede en grafisk virksomhed, der producerede tryk med landskabsmotiver. Ligesom Christian Morgenstern rejste også Vollmer rundt i Tyskland i halvandet år sammen med en af brødrene, Cornelius Suhr. Kunsthandler Ernst Harzen introducerede ham i 1826 til den velhavende aristokrat Carl Friedrich von Rumohr, som støttede mange unge kunstnere i Hamborg, blandt dem Morgenstern og Otto Speckter. Formodentlig efter råd fra von Rumohr  afsluttede Vollmer sine studier som elev under Christoffer Wilhelm Eckersberg på Det Kongelige Danske Kunstakademi i København. Han flyttede herefter til München, hvorfra han var på rejser til Bodensøen, Centralalperne i Østrig og de Schweiziske Alper, Venedig, Le Havre og Holland.

I 1839 rejste Vollmer tilbage til Hamborg og bosatte sig her. Han mistede synet i 1866 og døde i Hamborg. En af hans sønner, Johannes Vollmer, var en anerkendt arkitekt, som tegnede protestantiske kirker og banegårde. Hans barnebarn Hans Vollmer var kunsthistoriker og redigerede i mange år Thieme-Becker kunstleksikon.

Værker 

Vollmers landskaber og udsigter over Hamborgs Havn er hverken typiske vedutmalerier eller under indflydelse af romantikken; de er snarere i tråd med traditionen i de store hollandske landskabsmalere i det 17. århundrede, for eksempel Salomon van Ruysdael.
I hans bedste malerier lykkedes det for ham, gennem omhyggeligt afbalancerede sammensætninger, at skabe en følelse af dybde og plads, på trods af et gennemgående lille format. Figurerne i hans tegninger og raderinger er ofte minutiøse, kun millimeter i størrelse, men alligevel, ved brug af meget fine linjer, er han i stand til at gengive levende skildringer af mennesker.

Hans arbejder findes blandt andet i samlingerne i Hamburger Kunsthalle og Altonaer Museum i Hamborg, Eremitagemuseet i Sankt Petersborg, Statens Museum for Kunst i København og British Museum i London. Philadelphia Museum of Art har et komplet sæt af hans kendte raderinger.

Galleri

Kilder 

 
 Raderinger og litografier i samlingerne på The Philadelphia Museum of Art
 Tegninger og akvareller i Slesvig-Holstens og Hamborgs museer 
 Adolph Friedrich Vollmer i Artcyclopedia
 Andresen, Andreas (1872)  Die deutschen Maler-Radirer (Peintres-Graveurs) des neunzehnten Jahrhunderts nach ihren Leben und Werken.  Leipzig: Weigel, 1866–1874, 3: 24-41, unaltered reprint: Hildesheim, New York: Olms, 1971. 
 
 
 
 

Malere fra Tyskland
Tyskere i 1800-tallet
Landskabsmalere
Personer fra Hamborg
Grafikere fra Tyskland
Snabegård Skov

Snabegård Skov eller Snabegård Plantage er den vestlige del af de i alt 500 ha store Vellingskove på  sydsiden af Salten Ådalen i den sydlige del af Silkeborg Kommune.  Den adskilles  fra Velling Skov af  Lystrup Å der kommer fra sydøst, fra Bryrup Langsø; Mod syd ligger den 17 hektar store Kulsø, hvor Lystruphave Efterskole ligger i en tidligere skovrestaurant.  Snabegård Skov blev anlagt i første halvdel af 1800-tallet og præges af nåletræer.

Midt i Snabegård Skov ligger den rene og næringsfattige lobeliesø Snabe Igelsø der hverken har afløb eller tilløb. Her findes sjældne planter som Brasenføde og Tvepibet Lobelie, og om foråret kommer i tusindvis af skrubtudser og lægger deres æg.

I  den nordlige del af skoven ligger Vrads station fra den tidligere Horsens-Bryrup-Silkeborg Jernbane,   der er endestation på veteranjernbanen der siden  1969 været drevet på strækningen fra Bryrup til Vrads Station.

Ved den tidligere vandmølle og savværk  Lystrupminde ved Lystrup Å ligger Lystrupminde Naturskole.

Snabegård Skov er en del af Natura 2000-område nr. 53 Sepstrup Sande, Vrads Sande, Velling Skov og Palsgård Skov

Eksterne kilder/henvisninger 

 Velling Skov og Snabegård Skov  på naturstyrelsen.dk
 Lystrupminde Naturskole 

Lokaliteter i Silkeborg Kommune
Skove i Danmark
Liste over jordskælv

Dette er en liste over de kraftigste jordskælv der er registreret, målt på styrke og antal omkomne. 

Styrken af jordskælv måles ved hjælp af Richterskalaen og Mercalliskalaen.

De 5 største jordskælv 
 22. maj 1960 - Jordskælvet i Chile. Jordskælvet blev målt til 9,5 på richterskalaen.
 27. marts 1964 I Prince William Sound, USA. Jordskælvet blev målt til 9,2 på richterskalaen.
 26. december 2004, vest for nordlige Sumatra: jordskælvet blev målt til 9,1 på richterskalaen.
 11. marts 2011 Honshu, Japan 9,1
 4. november 1952 Kamchatka Rusland. Jordskælvet blev målt til 9,0 på richterskalaen.

De 5 mest dræbende jordskælv
 23. januar 1556 i Shaanxi, i Kina: 830.000 omkomne. Jordskælvet blev målt til 8,0 på richterskalaen.
 26. december 2004 på Sumatra: 283.000 omkomne. Jordskælvet blev målt til 9,3 på richterskalaen. 
 27. juli 1976 i Tangshan i Kina: 255.000 omkomne. Jordskælvet blev målt til 7,5 på richterskalaen.
 28. februar 1780 i Iran: 200.000 omkomne. Det er ukendt hvad jordskælvet blev målt til.
 16. december 1920 i Gansu i Kina: 200.000 omkomne. Jordskælvet blev målt til 8,6 på richterskalaen.

Jordskælv i Danmark
Danmark ligger uden for jordskælvszoner og der er derfor sjældent mærkbare jordskælv i Danmark. Det kraftigste målte jordskælv i Danmark blev målt til 4.7 på richterskalaen. Det nordvestlige Jylland og det nordøstlige Sjælland er det sted i Danmark, hvor der er størst risiko for jordskælv.

Referencer 

Jordskælv
Geografiske lister
Google Wallet

Google Wallet (Lit. Google Pung) er et mobilt betalingssystem udviklet af Google Inc., der tillader brugerene af samle deres betalings- og kundekluboplysninger. Google Wallet kan benytte near field communication (NFC), der kan foretage betalinger ved fysiske PayPass-terminaler. Google fremviste applikationen på en pressekonference den 26. maj 2011. Applikationen blev udgivet på det amerikanske marked den 19. september 2011.

Referencer 

Wallet
Elektroniske betalingssystemer
Mobilbetaling
Hage

Hagen (latin: mentum) er den nederste del af et ansigt, placeret under munden.

En kløft i hagen (som på billedet) er genetisk arvelig og styres af et dominant gen.

Anatomi
Stockholm Lufthavn

Stockholm Lufthavn (Stockholm Airport) kan henvise til følgende:

Lufthavne i Sverige
 Stockholm-Arlanda Airport (ARN/ESSA)
 Stockholm-Barkarby Lufthavn (ESKB)
 Stockholm-Bromma Lufthavn (BMA/ESSB)
 Stockholm-Skavsta Lufthavn (NYO/ESKN)
 Stockholm-Västerås Lufthavn (VST/ESOW)

Én lufthavn i Papua New Guinea
 Stockholm Airport (Papua New Guinea) (SMP)
London Lufthavn

London Lufthavn (London Airport) kan henvise til følgende lufthavne:

Canada 
 London International Airport  - i London, Ontario
 London/Chapeskie Field Airport - i London, Ontario

Storbritannien

England 
 London Heathrow Airport 
 London Gatwick Airport 
 London Stansted Airport 
 London Luton Airport 
 London City Airport 
 London Southend Airport 
 London Oxford Airport 
 London Biggin Hill Airport 
 London Ashford Airport 
 London Heliport

Skotland 
 Eday Airport  - på Eday, Orkneyøerne

Sydafrika 
 East London Airport  - i East London, Eastern Cape
MobilePay

MobilePay er en dansk applikation til betaling med betalingskort via smartphone. Applikationen blev udgivet den 7. maj 2013 og var udviklet af Danske Bank. MobilePay blev slået sammen med Norske Vipps i 2022. Herefter hedder selskabet Vipps MobilePay, og ejes af de Norske banker der var bag Vipps og Danske Bank.

I Danmark bliver MobilePay distribueret i samarbejde med stort set alle banker i Danmark. Udover Danmark, hvor der var over 4,4 millioner brugere i 2022, er MobilePay også brugt i Grønland (men ikke på Færøerne) og i Finland (over 2 millioner brugere i 2022).

MobilePay kan bruges i fysiske butikker, i webshops, til abonnementsbetaling og fakturabetaling og til overførsel til andre, der har appen.

Den 1. oktober 2017 gav det danske Finanstilsyn MobilePay licens som e-pengeinstitut.

Teknologi 
MobilePay er en applikation til telefoner med styresystemerne iOS og Android. Ved at downloade applikationen, bliver man bedt om at tilknytte et betalingskort samt kontooplysninger til sit mobilnummer. Ved en overførsel indtastes et mobilnummer, som er tilmeldt systemet, hvorefter pengene overføres til denne konto, mens beløbet trækkes fra afsenderens kort.

Sikkerhed 
Applikationen beskyttes af en selvvalgt fire-cifret pinkode.

Historie 
Betaling via mobiltelefonen fik sit gennembrud i Danmark, da DSB og de øvrige trafikselskaber i hovedstadsområdet i januar 2009 lancerede billettering via sms, der fungerede som en udvidelse af et tilsvarende system på Fyn.

I 2012 indgik de danske banker et samarbejde om at udvikle en fælles løsning. Danske Bank valgte i slutningen af 2012 at afbryde samarbejdet, bl.a. med den begrundelse, at det fælles system ikke ville kunne anvendes i udlandet og lancerede den 7. maj 2013 MobilePay, som ved udgangen af 2013 var hentet 877.000 gange. Oprindeligt ville Danske Bank tilbyde MobilePay gratis frem til udgangen af 2013, men valgte efterfølgende at gøre løsningen gratis for privatbrugere også herefter .

Samarbejdet mellem de øvrige banker blev døbt Swipp, og blev lanceret 13. juni 2013.

I oktober 2016 brød Nordea ud af samarbejdet om udviklingen af den konkurrerende betalingsløsning Swipp og tilsluttede sig MobilePay-løsningen. Kort efter ophørte de øvrige danske banker samarbejdet om Swipp. MobilePay indgik herefter en række distributionsaftaler med danske pengeinstitutter om tilslutning til MobilePay-systemet.

Fra den 15. september 2019, annoncerede Mobilepay et månedligt gebyr for at bruge deres service MobilePay MyShop. Små erhvervsdrivende betaler i forvejen et gebyr på mellem 30 og 75 ører pr. transaktion.   

I 2022 fusionerede MobilePay med norske Vipps. Det nye selskab, Vipps MobilePay, ejes af de Norske Banker bag Vipps (72,2%) og Danske Bank (27,8%).

Pr oktober 2023 ændrer Mobile Pay gebyrstrukturen for små virksomheder,  så de ny i stedet skal betale 0,99% af omsætningen i gebyr. Det kritiseres i medierne for at ville mangedoble omkostningen for butikkerne.

Se også
 Apple Pay
 Apple Wallet
 mCASH
 Swish
 Vipps
 Paii

Referencer 

Mobilbetaling i Danmark
Danske Bank-koncernen
Etableret i 2013
Dorthe Nors

Dorthe Nors (født 20. maj 1970 i Herning) er en dansk forfatter.

Efter en uddannelse som cand.mag. i nordisk litteratur og kunsthistorie fra Århus Universitet i 1999 skrev Nors sin første roman Soul, der blev udgivet i 2001. Denne blev fulgt op af romanerne Stormesteren i 2003 og Ann Lie i 2005.

I 2007 og flere følgende år fik hun tildelt et arbejdsophold på Dansk Forfatter- og Oversættercenter på Hald Hovedgård. Samme år vandt hun andenpræmien i Landbrugets Kulturfonds novellekonkurrence Livet på landet med novellen Hun kommer. Interessen for novellegenren resulterede i udgivelsen af novellesamlingen Kantslag i 2008.

Hun finder sin inspiration ved at opholde sig blandt mennesker. Hun kalder det med sine egne ord for ubevidst research og sammenligner det med blåhvalen, der blot svømmer gennem havet med åben mund og lader føden sidde fast i dens barder.

Dorthe Nors var i en årrække bosat i København hvor hun dels underviser i litteratur og skrivning på forskellige højskoler og folkeuniversiteter, samt oversætter svensk og norsk litteratur til dansk. Hun bor nu i Dollerup syd for Viborg.

I 2009 fik Nors en novelle udgivet i det amerikanske Boston Review, hvilket førte til oversættelser i magasiner som Harper's Magazine, Fence, Guernica og andre steder. Det kulminerede i efteråret 2013, da det prestigefyldte amerikanske tidsskrift The New Yorker udgav novellen Hejren (fra Kantslag). Nors er dermed den første dansker nogensinde til at få trykt sin tekst i bladet, hvilket gav en del omtale i danske medier.

Novellesamlingen Kantslag er sat til udgivelse fra Graywolf Press i februar 2014 under titlen Karate Chop.

I 2017 blev hun nomineret til den prestigefyldte Man Booker International Prize for den engelske oversættelse af hendes bog fra 2016 "Spejl, skulder, blink" , "Mirror, Shoulder, Signal". Prisen gik til den israelske forfatter David Grossman.

Bibliografi 
Alle bøgerne er udgivede på forlaget Samlerens Forlag.
 Soul,  (roman, 2001)
 Stormesteren,  (roman, 2003)
 Ann Lie,  (roman, 2005)
 Hun kommer (novelle, 2007)
 Kantslag,  (noveller, 2008)
 Dage,  (digte, 2010)
 Tre slags,(novelle, 2011)
 Minna mangler et øvelokale,  (roman, 2013)
 Spejl, skulder, blink,  (roman, 2016)

Priser og legater 
 Hædrende omtale, Pushcart Prize (2010)
 New Letters' læserpris (2010)
 Midtvestjysk Kulturpris (2010)
 Statens Kunstfonds treårige arbejdslegat (2011)

Referencer

Eksterne henvisninger 
 Personlig hjemmeside 
 
 Omtale på  Litteratursiden.dk
 Omtale på  Forfatterweb.dk

Romanforfattere fra Danmark
Novelleforfattere fra Danmark
Kvindelige forfattere i det 21. århundrede
Personer fra Herning
Danskere i 2000-tallet
Personer i Kraks Blå Bog
William G. Morgan

William G. Morgan (1870 i Lockport, New York, USA – 1942) er opfinderen af volleyball, som han oprindeligt kaldte mintonette, hvilket efter forslag fra professoren Alfred T. Halstead blev omdøbt til Volley Ball. I 1952 besluttede det amerikanske volleyballforbund, USVBA, at stave navnet i ét ord, volleyball. Mens han studerede på YMCA's Springfield College mødte han James Naismith, der havde opfundet basketballsporten i 1891. Da han kom til Massachusetts i løbet af 1895, skulle han lave et træningsprogram, hvor havde brug for en aktivitet, der var beregnet til voksne mænd. Han overvejede forskellige sportsgrene, såsom basketball og tennis og prøvede blandt andet med en basketball-bold. Han blev inspireret af andre sportsgrene. Bolden er inspireret af basketball-bolden. Fra tennis lånte han idéen med et net mellem de to banehalvdele. Brugen af hænder i stedet for f.eks. en ketsjer eller et bat lånte han fra håndbold. Han kunne dog ikke bruge en basketball-bold, så det endte med, at han fik firmaet A.G. Spalding & Bros til at lave en bold, der kunne bruges til et boldspil, hvor man skulle have en bold over et net, der sad højere end en mands gennemsnitshøjde. Det endte med en bold med en omkreds på 63,5-68,6 cm og en vægt på 252-336 gram.

Eksterne henvisninger 
 The Volleyball Story - the birth of the game, www.fivb.org 
 History of Volleyball - William G. Morgan - Father of Volleyball , volleyball.org 

Volleyball
Personer fra New York
Sportsfolk fra USA
Admiral of the fleet

Admiral of the fleet (flådens admiral eller storadmiral) er den højeste rang i den britiske flåde. Titlen svarer til Feltmarskal i hæren og til Marshal of the Royal Air Force i flyvevåbenet.

Titlen har været i brug i den engelske (senere britiske) flåde siden 1690. Den seneste udnævnelse af en ikke-kongelig fandt sted i 1995. 

Titlen er ofte blevet givet til ældre officerer, der ikke længere er i aktiv tjeneste. 

Mellem 1898 og 1995 er de fleste afgående eller tidligere indehavere af embedet First Sea Lord blevet udnævnte til Admiral of the fleet. Mellem 1911 og 1966 var der dog enkelte First Sea Lords, der aldrig blev Admiral of the fleet.

Britiske søofficerer 

 Hertugen af Edinburgh (prins Alfred, senere regerende hertug i Sachsen-Coburg og Gotha) , udnævnt 1893.
 Vicegreven Jellicoe (senere 1. jarl af Jellicoe), udnævnt 1919.
 Sir David Beatty (senere 1. jarl af Beatty), udnævnt 1919.
 Louis af Battenberg, (som pensioneret søofficer (First Sea Lord)), udnævnt 1921.
 Kong Edward 8. af Storbritannien, (tidligere kadet), udnævnt 1936. 
 Kong Georg 6. af Storbritannien (tidligere midshipman, derefter søofficer og pilot), udnævnt 1936. 
 The Lord Fraser of North Cape (First Sea Lord 1948–1951), udnævnt 1948.
 Hertugen af Edinburgh (tidligere Commander (kommandørkaptajn), desuden Lord High Admiral of the United Kingdom fra 2011), udnævnt 1953.

Ærestitler til kongelige 
Hertugen af Clarence og St. Andrews (senere kong Vilhelm 4. af Storbritannien), udnævnt 1811.
Prinsen af Wales (senere kong Edward 7. af Storbritannien), udnævnt 1887.
Kejser Wilhelm 2. af Tyskland, udnævnt 1887.
Kejser Nikolaj 2. af Rusland, udnævnt 1908.
Prins Henrik af Preussen, (tysk admiral, bror til Wilhelm 2. af Tyskland), udnævnt 1910.
Kong Olav 5. af Norge, udnævnt 1988. 
Prinsen af Wales, udnævnt 2012.

Royal Navy
Tyrkiets regering

Tyrkiets regering () består af ministre, der leder de tyrkiske ministerier. Ministrene udpeges af tyrkiets præsident, indtil 2018 efter indstilling fra premierministeren. Ministrene har den udøvende magt og er ansvarlige for regeringen af landet.

Den nuværende regering tiltrådte den 5. juli 2011 og er nr. 61 i rækken. Regeringen ledes af premierminister Recep Tayyip Erdoğan.

Regering
Swipp

Swipp  var en betalingsapplikation, der blev udviklet i et samarbejde mellem Nordea, Nykredit, Arbejdernes Landsbank, Spar Nord, Sydbank, Jyske Bank og Lokale Pengeinstitutter. I app'en kunne private forbrugere foretage pengeoverførsler mellem konti ved hjælp af et mobiltelefonnummer. Systemet var et samarbejde mellem førnævnte pengeinstitutter og blev udviklet af det danske selskab Bankdata. Danske Bank var oprindelig en del af samarbejdet, men valgte i 2012 at gå solo og lancere sin egen løsning − MobilePay.

Swipp blev officielt udgivet den 13. juni 2013, da Jyske Bank opdaterede sin mobile platform.

Swipp havde imidlertid vanskeligt ved at opnå markedsandele, og måtte konstatere, at markedet i vidt omfang foretrak Danske Banks mobilapp MobilePay. Som følge af den manglende succes for Swipp trak Nordea sig ud af samarbejdet den 13. oktober 2016 for at tilslutte sig MobilePay i stedet, og to uger senere meddelte Jyske Bank, at de ligeledes ville trække sig ud af samarbejdet. 

Swipp-samarbejdet ophørte i november 2016. Dele af produktet blev integreret i MobilePay. Forventet antal transaktioner i 2016 er 5 millioner i Swipp, og 180 millioner i MobilePay. Den 1. december 2016 meddelte Swipp at man fyrede alle ansatte fra 1. marts 2017. Pengeinstitutterne bag Swipp beslutter at gå ind i MobilePay-samarbejdet og meddeler, at Swipp lukker pr. 28. februar 2017.

Se også 
 Paii - lignende løsning fra fire teleselskaber

Fodnoter

Referencer 

 
Mobilbetaling i Danmark
Jyske Bank
Nordea
Nykredit
Arbejdernes Landsbank
Sydbank
Spar Nord Bank
Mobilsoftware
Etableret i 2013
Ophørt i 2017